b'\n_START_ARTICLE_\nEstonian Air\n_START_SECTION_\n1990. aastad\n_START_PARAGRAPH_\nEstonian Air asutati 1. detsembril 1991. Aeroflotilt saadi p\xc3\xa4randuseks 12 Antonov An-2 lennukit, mis m\xc3\xbc\xc3\xbcdi \xc3\xbcsna kiiresti maha. Kohe algasid lennud Tallinna ja esimese Estonian Airi l\xc3\xa4\xc3\xa4ne sihtkoha, Frankfurdi vahel. Aasta hiljem liituti IATA-ga. 7. juulil 1995 asus liinile Estonian Airi esimene eritellimusel ehitatud Boeing 737-500, mis sai nimeks Koit (ES-ABC), aasta hiljem asus reisijaid teenindama teinegi samasugune \xe2\x80\x93 H\xc3\xa4marik (ES-ABD). Need hakkasid asendama N\xc3\xb5ukogude Liidu p\xc3\xa4ritoluga lennukeid Tu-134 ja Jak-40. L\xc3\xa4\xc3\xa4ne lennukite tulekuga keelati pardal suitsetamine. Eesti tsiviil\xc3\xb5hus\xc3\xb5idukite registrist kustutati viimane An-2. Juulis 1996 lisandus lennukiparki kaks liisitud Fokker 50, mis olid kasutuses 2003. aastani._NEWLINE_1996. aastal otsustas riik Estonian Airi erastada, m\xc3\xbc\xc3\xbces maha pea kaks kolmandikku firma aktsiatest. Kaasomanikeks said 49% Maersk Air ja 17 protsendiga Cresco investeerimispank. Eesti riigi osaluseks j\xc3\xa4i 34%. Uute omanike tulekuga loodi korporatiivklientidele suunatud boonusprogramm Blue Star. 1998. aastal lisandus kolmas B737, P\xc3\xb5hjat\xc3\xa4ht (ES-ABE). Avati ka firma koduleht. J\xc3\xa4rgmisel aastal sai Estonian Air Euroopa \xc3\x9chinenud Lennuameti liikmeks.\n_START_SECTION_\n2000. aastad\n_START_PARAGRAPH_\nUus millennium ei toonud Estonian Airile edu, kuid areng toimus. Aastast 2002 v\xc3\xb5eti m\xc3\xb5ne aasta jooksul kasutusse neli uut lennukit (2002 Eha (ES-ABF), 2003 Virmaline (ES-ABG), 2004 Tuuslar (ES-ABI)). Aastal 2003 loobuti Fokkeritest ning Maersk Air m\xc3\xbc\xc3\xbcs oma osaluse SAS Grupile. Viimase Fokker 50 lahkumine sattus samale p\xc3\xa4evale Concorde\'i viimase lennuga._NEWLINE_2006. aastal t\xc3\xa4ienes Estonian Airi lennukipark kahe Boeing 737-300, Sohni (ES-ABJ) ja Kaleviga (ES-ABK), 2007 lisandus Linda (Boeing 737-300, ES-ABL). Sellel aastal teenis lennufirma 52 miljonit krooni kahjumit._NEWLINE_Aasta hiljem esitati tellimus kolmele lennukile Bombardier CRJ900 NextGen. 17. detsembril l\xc3\xb5petas lennud Koit, lennufirma aastakahju oli 170 miljonit krooni (13 mln \xe2\x82\xac). 23. m\xc3\xa4rtsil 2009 l\xc3\xb5petas teinegi Boeing, H\xc3\xa4marik, lennud.  _NEWLINE_5. novembril 2010 allkirjastati leping, mille kohaselt sai Eesti riik 90% osalusest ja 10% j\xc3\xa4i SASile. Vastav kokkulepe j\xc3\xb5ustus novembris, p\xc3\xa4rast osaluse ja aktsiakapitali suurendamise kokkuleppe kinnitamist parlamendis. 25. ja 29. jaanuaril 2011 j\xc3\xb5udsid Tallinna Estonian Airi kaks uut Bombardieri (Bruno (ES-ACB), Lotte (ES-ACC)). Lennukite hinda ei avaldatud, kuid on teada, et \xc3\xbcks selline v\xc3\xb5ib maksta 18\xe2\x80\x9321 miljonit eurot.  _NEWLINE_27. veebruaril 2012 telliti Embraerilt kolm E-175 ja \xc3\xbche lennuki E-190, mis planeeriti tuua Eestisse 2014. aasta teisel poolel. Lisaks plaaniti Finnairilt rendile v\xc3\xb5tta 8 lennukit: 4 Embraer-170-t ja 4 Embraer-190-t. Juunis 2012 lennutas Estonian Air esmakordselt \xc3\xbcle 100 000 reisija. 2012. aasta s\xc3\xbcgisel otsustas Estonian Airi n\xc3\xb5ukogu ettev\xc3\xb5tte tegevussuunda muuta ja sellega koos loobuti ka uute Embraerite ostmise plaanist. Juunis 2013 j\xc3\xb5udis ettev\xc3\xb5te l\xc3\xbchikeseks ajaks ka kasumisse ning m\xc3\xbc\xc3\xbcs oma t\xc3\xbctarfirma AS Estonian Air Regional Venemaal tegutsevale Fortaero BBAA O\xc3\x9c-le._NEWLINE_Estonian Air l\xc3\xb5petas liinilennud 7. novembri 2015 \xc3\xb5htul, kui Euroopa Komisjon tegi ametlikult teatavaks otsuse, mille kohaselt on riik andnud lennufirmale ebaseaduslikku riigiabi \xc3\xbcle 80 miljoni euro ulatuses, mis tuleb tagasi maksta. Kehvade majandustulemuste t\xc3\xb5ttu ei ole firmal seda v\xc3\xb5imalik teha. Estonian Airi viimane lend maandus 7. novembril 2015 kell 16:52:23. Viimane lend v\xc3\xa4ljus Kopenhaagenisse. Suurema osa Estonian Airi liinide teenindamise v\xc3\xb5ttis 8. novembrist 2015 \xc3\xbcle Eesti riigile kuuluv lende vahendav ettev\xc3\xb5te Nordic Aviation Group._NEWLINE_20. novembril 2015 esitas Estonian Air Harju maakohtule pankrotiavalduse, 29. detsembril 2015 kuulutati v\xc3\xa4lja lennufirma pankrot.\n_START_SECTION_\nPardateenindus\n_START_PARAGRAPH_\nLennukid olid kaheklassilised, suitsetamine polnud lubatud kummaski. Flex-klassi salongis reisisid Business- ja Flex-piletiga reisijad, kes olid n\xc3\xb5us maksma k\xc3\xb5rgemat hinda. L\xc3\xbchematel lendudel kui 1,5 tundi, pakuti v\xc3\xb5ileiba ja salatit, pikematel k\xc3\xbclma valikut. Pakuti ka jooke._NEWLINE_Eco klassis oli v\xc3\xb5imalik osta toitu ja jooki, kuid hinnas see ei sisaldunud. M\xc3\xa4rtsist 2015 pakuti tasuta kohvi, teed v\xc3\xb5i vett._NEWLINE_Estonian Airi reisijaid toitlustab Airo Catering Services Eesti, mis kuulub LSG Sky Chefs kontserni. LSG Sky Chefs kontsern h\xc3\xb5lmab \xc3\xbcle kolmandiku kogu maailma pardatoitlustusturust.\n_START_SECTION_\nVormiriietus\n_START_PARAGRAPH_\nEstonian Air korraldas 2010. aasta m\xc3\xa4rtsi l\xc3\xb5pus avaliku konkursi, et leida oma pardapersonalile uus ja ilus vormir\xc3\xb5ivas, mis lisaks kaunile v\xc3\xa4ljan\xc3\xa4gemisele annaks edasi rahvuslikkust ja ressursis\xc3\xa4\xc3\xa4stlikku maailmavaadet. Konkursi s\xc3\xb5elale j\xc3\xa4id nelja Eesti moedisainerite t\xc3\xb6\xc3\xb6d, mille seast sai rahvas Estonian Airi kodulehel valida esimesest 10. juunini 2010 oma lemmiku. V\xc3\xb5idut\xc3\xb6\xc3\xb6 valis \xc5\xbe\xc3\xbcrii 11. juunil, 33% otsusest s\xc3\xb5ltus rahvah\xc3\xa4\xc3\xa4letuse tulemusest. V\xc3\xb5idut\xc3\xb6\xc3\xb6 ja \xc3\xbcldine rahva lemmik tehti teatavaks 13. juunil avalikul \xc3\xbcritusel Solarise keskuses. V\xc3\xb5itjaks osutus Tiina Talumehe disainitud kollektsioon number 3, mille tootja on Profline. Veebih\xc3\xa4\xc3\xa4letuse v\xc3\xb5itis Katrin Kuldma (Chocolate Group) kollektsiooniga number 4 "Tuulte p\xc3\xb6\xc3\xb6rises".'